Z A P I S N I K

sa 4. sjednice Gradskog vijeća Grada Delnica

održane 2. listopada 2025. godine u Velikoj vijećnici s početkom u 11,00 sati

Prisutni: Ivan Piškor, Ivica Knežević, Dona Kontić, Johan Klarić, Jelena Pavić Mamula, Anton Raukar, Hrvoje Ljubobratović, Davor Hilak, Igor Mance i Boris Lozer, Franjo Jakovac i Ivana Pečnik Kastner.

Izostanak je ispričao vijećnik Josip Prelac.

Osim članova Gradskog vijeća sjednici prisustvuju: gradonačelnik Igor Pleše, pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle, pročelnik Upravnog odjela za financije i projekte, Đulio Jusufi, osoba ovlaštena za privremeno obavljanje poslova pročelnika Upravnog odjela za komunalni sustav, imovinu, promet i zaštitu okoliša, Goranka Kajfeš, savjetnica za lokalnu samoupravu i opće poslove Upravnog odjela za lokalnu samoupravu, društvene djelatnosti i opće poslove, Nikolina Ćuić Muhvić, tajnica gradonačelnika Marija Crnić Grgurić, ravnatelj Centra za poljoprivredu i ruralni razvoj PGŽ, Dalibor Šoštarić, ravnateljica Gradske knjižnice Janet Majnarich, Indira Rački Joskić, zapovjednik Javne vatrogasne postrojbe Delnice, Dražen Rački, Zapovjednik DVD Delnice, Krešimir Košmrlj, novinari Novog lista i Radija Gorski kotar.

Predsjednik otvara sjednicu i konstatira da je prisutno 12 vijećnika te postoji kvorum za pravovaljano odlučivanje.

Sljedeće predstoji zapisnik 3. sjednice te predsjednik moli da se iznesu primjedbe ukoliko ih ima.

Predsjednik konstatira da je jednoglasno s 12 glasova usvojen zapisnik 3. sjednice Gradskog vijeća.

Vijećnik Ivica Knežević predlaže da se najprije raspravlja o Programima, a zatim o Proračunu. Predlaže da se točka 7. premjesti na mjesto točke 12., a da se ostale točke pomaknu za jednu poziciju, pri čemu se nakon toga redoslijed ostalih točaka ne mijenja.

Gradonačelnik Igor Pleše komentira da su tijekom mandata bivšeg gradonačelnika Ivice Kneževića 2013. i 2017. godine sve sjednice na kojima se odlučivalo o rebalansu Proračuna održavane u istom redoslijedu kao što je predloženo za današnju sjednicu. Dodaje da se drži istog dnevnog reda koji je bio na snazi i za vrijeme njegovog mandata, kao i mandata bivše gradonačelnice Katarine Mihelčić.

Predsjednik daje prijedlog vijećnika Ivice Kneževića na glasovanje.

Predsjednik konstatira da s 5 glasova ZA i 7 glasova PROTIV Gradsko vijeće nije usvojilo izmjene Dnevnog reda .

Gradonačelnik Igor Pleše, nakon održanog radnog sastanka dan prije sjednice s vijećnicima Ivicom Kneževićem i Ivanom Pečnik Kastner, na kojem je došlo do određenih prijepora od strane vijećnika Kneževića vezano uz prijedloge kandidata za Savjet mladih, navodi da prijedlog treba razmotriti i poslati na mišljenje nadležnom ministarstvu.

Zajedno sa stručnim službama Grada predlaže da se **točka 21. makne s dnevnog reda** i odgodi za sljedeću sjednicu, kada će biti dostupno mišljenje ministarstva.

Predsjednik stavlja prijedlog izmjene dnevnog reda gradonačelnika Igora Pleše na glasanje.

Gradsko vijeće jednoglasno sa 12 glasova prihvaća prijedlog izmjene dnevnog reda te predsjednik predlaže sljedeći dnevni red:

**DNEVNI RED**

1. Izvješće o radu Centra za poljoprivredu i ruralni razvoj Primorsko-goranske županije za 2024. godinu
2. Financijski plan Centra za poljoprivredu i ruralni razvoj Primorsko-goranske županije za 2025. godinu s projekcijom za 2026. i 2027. godinu
3. Godišnji plan i program rada Gradske knjižnice Janet Majnarich za 2025. godinu
4. Zaključak o usvajanju Procjene ugroženosti od požara i tehnoloških eksplozija te Plana zaštite od požara za Grad Delnice
5. **Vijećnička pitanja**
6. Statutarna odluka o izmjenama i dopuni Statuta Grada Delnica
7. Polugodišnji izvještaj o izvršenju proračuna za razdoblje 01.01.-30.06.2025. godine
8. Druge izmjene i dopune Proračuna Grada Delnica za 2025. godinu
9. Druge izmjene i dopune Programa građenja komunalne infrastrukture u 2025. godini
10. Druge izmjene i dopune Programa održavanja komunalne infrastrukture u 2025. godini
11. Druge izmjene i dopune Odluke o namjenskom trošenju komunalne naknade u 2025. godini
12. Izmjene i dopune Programa utroška šumskog doprinosa u 2025. godini
13. Odluka o izmjenama odluke o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnica
14. Odluka o izmjeni Odluke o načinu financiranja djelatnosti mjesnih odbora na području Grada Delnica
15. Odluka o visini koeficijenata za obračun plaće službenika
16. Odluka o izmjenama Odluke o ustrojstvu i djelokrugu upravnih tijela Grada Delnica
17. Izmjene i dopune Odluke o stipendijama Grada Delnica
18. Izmjene i dopune Odluke o načinu i uvjetima sufinanciranja programa predškolskog odgoja kojima osnivač nije Grad Delnice
19. Izmjene i dopune Odluke o komunalnom doprinosu
20. Pravilnik o provedbi postupka jednostavne nabave roba, radova i usluga
21. Odluka o određivanju pravnih osoba od interesa za sustav civilne zaštite Grada Delnica
22. Program poticanja i razvoja poduzetništva na području Grada Delnica u 2025. godini
23. Pravilnik o stavljanju izvan snage Pravilnika o ocjenjivanju službenika upravnih tijela Grada Delnica
24. Izvještaj o radu Gradonačelnika Grada Delnica za razdoblje 1. do 30. lipnja 2025. godine
25. Izvješće o stanju sigurnosti na području Grada Delnica.

Predsjednik konstatira da je jednoglasno sa 12 glasova usvojen dnevni red.

Materijali za navedene točke dnevnog reda dostavljeni su vijećnicima elektronskim putem.

**Točka 1.**

Uvodno izlaganje imao je ravnatelj Centra za poljoprivredu i ruralni razvoj PGŽ, Dalibor Šoštarić.

U raspravi su sudjelovali vijećnici Davor Hilak, Ivica Knežević i ravnatelj Centra za poljoprivredu i ruralni razvoj PGŽ, Dalibor Šoštarić.

Gradsko vijeće prima na znanje Izvješće o radu Centra za poljoprivredu i ruralni razvoj Primorsko-goranske županije za 2024. godinu.

**Točka 2.**

Nije bilo uvodnog izlaganja.

U raspravi su sudjelovali vijećnica Ivana Pečnik Kastner, ravnatelj Centra za poljoprivredu i ruralni razvoj PGŽ, Dalibor Šoštarić, vijećnici Ivica Knežević, Boris Lozer, Franjo Jakovac, i gradonačelnik Igor Pleše.

Gradsko vijeće prima na znanje Financijski plan Centra za poljoprivredu i ruralni razvoj Primorsko-goranske županije za 2025. godinu s projekcijom za 2026. i 2027. godinu.

**Točka 3.**

Uvodno izlaganje imala je ravnateljica Gradske knjižnice Janet Majnarich, Indira Rački Joskić.

U raspravi su sudjelovali vijećnik Ivica Knežević, ravnateljica Gradske knjižnice Janet Majnarich, Indira Rački Joskić i gradonačelnik Igor Pleše.

Gradsko vijeće prima na znanje Godišnji plan i program rada Gradske knjižnice Janet Majnarich za 2025. godinu.

**Točka 4.**

Uvodno izlaganje imao je gradonačelnik Igor Pleše.

Gradonačelnik je u ime gospodina Marka Kadića iz tvrtke Alfa Atest d.o.o. iz Splita ispričao njegov nedolazak na sjednicu, budući da mu je supruga pred porodom, te je ujedno opravdao svoj nedolazak na sjednicu.

U raspravi su sudjelovali zapovjednik Javne vatrogasne postrojbe Delnice, Dražen Rački, gradonačelnik Igor Pleše, vijećnici Ivica Knežević i Ivana Pečnik Kastner.

Gradsko vijeće jednoglasno s 12 glasova ZA usvaja Zaključak o usvajanju Procjene ugroženosti od požara i tehnoloških eksplozija te Plana zaštite od požara za Grad Delnice.

**Točka 5.**

Vijećnička pitanja započela su u 12:00 sati.

**Pitanje 1.  
Jelena Pavić Mamula:** Zanima me praksa višegodišnjeg zatvaranja dijela Trga 138. brigade za tržnicu, što otežava promet, dolazak interventnih službi i dostavu. Pravilnik ovakav oblik zatvaranja ne predviđa. Je li praksa legitimna i može li se tržnica premjestiti na manje prometnu lokaciju?

**Gradonačelnik Igor Pleše:** Bilo je prijedloga za premještaj uz ledenu dvoranu, u Delnički park ili iza zgrade Grada, ali već postoji odluka o trenutnoj lokaciji. Osobno ne smatram problemom kratko zatvaranje četvrtkom do podne. Prodavači i obrtnici su ranije imali prigovore ako se sajam seli iz centra jer im otežava dolazak i prodaju. Treba dodatno razmotriti.

**Goranka Kajfeš:** Premještanje van centra bilo je problematično jer prodavačima i obrtnicima nije isplativo dolaziti, što ugrožava opstanak sajma. Svaka druga ulica remeti život i poslovanje.

**Gradonačelnik Igor Pleše:** Lokacija u centru nije problem, broj prodavača je sve manji, a preseljenjem bi se ugrozio opstanak sajma, što utječe na prihode grada i obrtnika.

**Pitanje 2.  
Boris Lozer:** Pitanje se odnosi na usklađivanje plaća vatrogasaca s kolektivnim ugovorom. Dopis Sindikata ističe potrebu usklađenja osnovice prema državnim službenicima. Hoće li Grad postupiti po tome?

**Gradonačelnik Igor Pleše:** Predstavnici vatrogasaca došli su jučer, ali sredstva jednostavno nemamo. Razgovarat ćemo s njima iduće godine, ali Grad ne mora imati Javnu vatrogasnu postrojbu. Plaće su već u jednom segmentu porasle, imaju i materijalna prava koja po zakonu nisu obvezna. Ekstremni potez bi bio ukidanje postrojbe, što nitko ne želi.

**Nikolina Ćuić Muhvić:** Sindikat je sredinom srpnja dobio mail s pozivom na pregovore, ali do danas nisu odgovorili.

**Gradonačelnik Igor Pleše:** Neka se obrate sindikatu da formalno odgovore.

**Boris Lozer:** Ja ne odustajem od pitanja. Igore, zalagao si se kao oporbeni vijećnik za povećanje plaća.

**Gradonačelnik Igor Pleše:** Povećanje plaća nije sporno, ali od nečega se mora odustati. Plaće vatrogasaca možemo povećati u okviru Proračuna, ali odluka je na Gradskom vijeću. Pregovori traže dvije strane; mi smo poslali poziv, ali sindikat se nije odazvao.

**Pitanje 3.  
Ivan Piškor:** Postavljam pitanje uređenja područja oko Doma sportova u sportsko-rekreativnu zonu i revitalizacije travnatog malonogometnog igrališta, uključujući postavljanje golova, izravnavanje terena i manja infrastrukturna poboljšanja. Također, zanima me iskorištavanje velikog nogometnog igrališta, koje već dugo zjapi prazno.

**Gradonačelnik Igor Pleše:** Sportski objekti su u nadležnosti Goranskog sportskog centra (GSC). Za gradski stadion osigurano je 300 tisuća eura sufinanciranja, a ukupni projekt od 2,7 milijuna eura realizirat će se fazno od 2026. godine, počevši s travnjakom. Planira se i rekonstrukcija košarkaškog igrališta te nekoliko manjih nogometnih igrališta za rekreativce. GSC prijavljuje projekt uređenja pješčanog igrališta kraj dvorane, a slična inicijativa postoji i u Crnom Lugu i Brod na Kupi.

**Pitanje 4.  
Franjo Jakovac:** Stanovnici blizu tvornice Energy Pellets prijavljuju probleme. Obrada trupaca na otvorenom širi piljevinu, buka je i noću, a dimnjak izbacuje piljevinu. Zanima me radi li mjerna stanica za kvalitetu zraka i buku te hoće li ti podaci biti javni? Također, tko je vlasnik hrpa trupaca uz Zrinsku ulicu i je li sigurno da se tamo nalaze?

**Gradonačelnik Igor Pleše:** Mjerna stanica je ponovno postavljena. Hrpe trupaca bile su ilegalno na gradskoj površini, komunalni redar naložio je premjestiti ih na privatnu površinu.

**Goranka Kajfeš:**. Podaci mjerne stanice trenutno se ne objavljuju dok se ne završi godišnji ciklus mjerenja početkom iduće godine. Inspekcija nije utvrdila nepravilnosti.

**Franjo Jakovac:** Ako buka traje noću, koga pozvati da se smiri?

**Goranka Kajfeš:** Odmah u toku idućeg jutra pošaljite e-mail.

**Franjo Jakovac:** Drugi dan materijal bude već obrađen, buka se ponavlja, a sezona grijanja će je učiniti učestalijom.

**Goranka Kajfeš:** Prikupljeni podaci bit će dostupni tek nakon završetka ciklusa, vidljivi su samo trenutačno dostupni podaci na webu Grada.

**Franjo Jakovac:** Ne može li se provjeriti prijava odmah?

**Goranka Kajfeš:** Ne, mjerenja se vrše u intervalima i možda ne pokrivaju svaki incident.

**Pitanje 5.  
Hrvoje Ljubobratović:** Roditelji traže informacije o statusu novog dijela vrtića. U kojoj je fazi projekt i kada će biti dostupne točne informacije?

**Gradonačelnik Igor Pleše:** Uporabna dozvola je riješena, Grad ima svu dokumentaciju. Vrtić je završio natječaj za zapošljavanje, jedna primjedba čeka očitovanje ministarstva. Započet će rad s djelom nestručnih odgajatelja, dok ravnateljica preraspodjeljuje osoblje. Prehrana je osigurana jer u novom dijelu nema kuhinje. Grijanje je aktivirano, a izvođač uskoro uklanja manje nedostatke na dječjem igralištu. Otvorenje se planira za dva do tri tjedna, na ceremoniji će biti prisutni svi vijećnici. Roditelji mogu očekivati da će do kraja listopada vrtić biti u funkciji, uz nastavak suradnje s privatnim obrtima. Pozivam da se informacije o stručnim odgajateljima šire kako bismo ih zaposlili.

**Pitanje 6.  
Ivana Pečnik Kastner:** Tvrtka Rune postavlja optički kabel, ali građani su nezadovoljni kvalitetom radova, posebno na prijelazu s Lujzijane prema prolazu Hrvatskih šuma. Rupe su neasfaltirane i neoznačene, povećavaju rizik od ozljeda, osobito za djecu i starije osobe. Je li kontaktirana tvrtka da ukloni nedostatke?

**Gradonačelnik Igor Pleše:** Problem nije samo u Delnicama; i druge općine prijavljuju slične probleme. Najveći problemi su ispred Turističke zajednice, gdje tvrtka nije uredila nogostup. Unatoč višekratnim pokušajima, još nismo dobili odgovor. Ponovno ćemo im poslati službeni dopis i pozvati ih na razgovor. Ako se problemi ne riješe, Grad ima zakonske mehanizme za sankcioniranje. Tvrtka često improvizira, što nije rijetkost ni u drugim dijelovima županije. Detaljniji pisani odgovor će biti dostavljen što prije.

**Pitanje 7.  
Davor Hilak**: Prije 2–3 tjedna započeli su radovi na krovu Stare Šumarske škole. Sredstva su povećana za 280.000 €, a prihvaćena ponuda iznosi 419.000 €. Troškovnik predviđa skelu–tunel za siguran prolaz pješaka (1.500 €). Je li nadzor obišao gradilište i upozorio izvođača da tunel nije postavljen?

**Gradonačelnik Igor Pleše:** Novi vijećnici trebaju razumjeti ulogu u Vijeću. Vi ste ranije iznosili optužbe za kaznena djela protiv nogometnog kluba, što nije primjereno. Troškovnik je izrađen od ovlaštenog projektanta i objavljen na Elektroničkom oglasniku javne nabave. Grad ne izrađuje troškovnik niti provodi sve detalje na terenu; za to je nadzor.

**Goranka Kajfeš:** Ovlašteni nadzor je svakodnevno prisutan, provjerava i ovjerava izvedene radove i količine, korigira nepravilnosti, te odobrava dodatne radove samo uz suglasnost investitora.

**Davor Hilak:** Na tabli ispred škole rubrika nadzor je prazna. Troškovnik spominje kamenu vunu i zaštitne ograde, plaćamo više nego predviđeno. Pitanje je postavljanje tunela za siguran prolaz pješaka.

**Gradonačelnik Igor Pleše:** Troškovnik je transparentno izrađen i objavljen. Postoji nadzor i kontrola, tunel će biti postavljen. Vi propitkujete sada kad smo krenuli s radovima, a prethodna vlast nije reagirala dok je zgrada propadala.

**Vijećnik Johan Klarić javio se u službi ispravka netočnog navoda.**

**Johan Klarić:** Ne možete komentirati cijene iz javne nabave; ponuđači određuju cijene, investitor plaća ponuđeni iznos.

**Pitanje 8.  
Igor Mance:** Male poljoprivrednike pogađaju štete od divljači. Što će se poduzeti i kako koordinirati procjenu šteta?

**Gradonačelnik Igor Pleše:** Problem je realan u cijelom Kupskom kraju. Razgovarali smo s lovačkim društvom i pročelnicom. Moguća rješenja: nabava električnih pastira, postavljanje reflektirajućih stupića uz cestu (projekt Hrvatskih cesta, plan u ovoj zimi) i interventni odstrel divljih svinja. Zimi ćemo održati sastanke s poljoprivrednicima kako bismo pronašli trajno rješenje. Policija će pojačati patrole kako bi spriječila krađe i štetu.

**Pitanje 9.  
Ivica Knežević:** Projekt uređenja Supilove ulice bio je vrlo kompleksan, s jasno definiranim prometnim rješenjima, parkiranjem i pristupom dvorištima. Postoji pojedinac koji ignorira pravila i postavio rampu kod svog objekta, koju zimi uklanja, a na proljeće vraća. Zanima me hoće li se intervenirati, ukloniti rampu i naplatiti kazna za devastaciju tlakavaca? Ako je iznimka zbog socijalne situacije, tada bismo znali kako postupiti, ali ovdje je riječ o neradu nadležnih službi.

**Gradonačelnik Igor Pleše:** Rješenje stupićem nije optimalno i izaziva segregaciju. Gospodinu smo pisali i nudili alternativno rješenje. Problem su neodgovorni građani koji blokiraju ulaz, a kazne se redovito izdaju. Predlažemo privremeno rješenje s dva stupića s lancem za regulaciju pristupa dok se ne nađe dugoročnije rješenje. Stupić je naslijeđen iz prethodne vlasti; uklanjanje i trajno rješenje u domeni su gradskih službi, ne gradonačelnika.

**Goranka Kajfeš:** Nadzor je svakodnevno prisutan, nadzire i ovjerava sve izvedene radove i dodatke. Privremenim stupićima reguliramo pristup dok se ne uvede trajno rješenje.

**Ivica Knežević:** Postupak smatram povredom vlasti jer nemate pravno uporište. Drugi građani ne nailaze na problem, a ovdje je riječ o selektivnoj primjeni pravila. Očekujem da se situacija ispravi.

**Gradonačelnik Igor Pleše:** Tema stupića nije za Gradsko vijeće, nego za Mjesne odbore. Stupić je naslijeđen, sankcije se provode, a gradonačelnik se bavi strateškim projektima, ne pojedinačnim stupićima.

Predsjednik Gradskog vijeća zamolio je vijećnika Ivicu Kneževića, nakon što se dva puta javio za riječ, da sjedne te podsjetio da nema pravo na dodatno javljanje.

**Ivica Knežević:** Vaš nerad ne možete prebacivati na nešto što netko nije učinio. Podsjetit ću Vas da u prosincu 2017., kada su provedeni izbori, ja sam izašao iz tadašnje vladajuće većine i postao nezavisni vijećnik. Stoga, nisam bio odgovoran za ono što nije učinjeno. Odgovornost leži na onima koji su tada činili većinu. Međutim, činjenica da oni nisu djelovali, ne opravdava Vas da i dalje ništa ne činite.

Vijećnik Knežević nije postupio po zamolbi, zbog čega mu je Predsjednik Gradskog vijeća izrekao opomenu za nepoštivanje rada Gradskog vijeća.

**Gradonačelnik Igor Pleše:** Gradonačelnik bilo kojeg grada u Hrvatskoj ne postavlja prometne stupiće, za to postoje gradske službe. Ja se time ne bavim, kao ni košnjom trave. Bavim se razvojem grada, kapitalnim projektima i strateškim pitanjima. Sigurno neću osobno odlučivati o stupiću ispred kuće gospodina Kesića, jer bi to degradiralo funkciju gradonačelnika i oduzelo vrijeme. Vjerujem da vam je jasno, budući da ste i sami bili gradonačelnik osam godina, da to jednostavno nije u domeni gradonačelnika.

**Pitanje 10.  
Dona Kontić:** Naknada za novorođenče je 400 eura, što ne pokriva osnovne troškove djece. Postavlja se pitanje povećanja naknade i uvođenja dodatnih mjera za poticanje doseljavanja mladih obitelji, kako bi grad bio atraktivniji za život i ostanak mladih.

**Gradonačelnik Igor Pleše:** Podržavam inicijativu. Naknada se može povećati bez značajnog utjecaja na proračun. Primjerice, ove godine imamo 31 novorođeno dijete. Analizirat ćemo i dobre prakse iz drugih općina, poput Ravne Gore, koja dodjeljuje zemljišta mladim obiteljima. Rasprava o povećanju naknade uključit će sve vijećnike za dogovor o konkretnim mjerama.

**Dona Kontić:** Također predlažem model naknade za djedove i bake za čuvanje djece, što bi smanjilo gužve u vrtiću i omogućilo roditeljima zaposlenim u vrtiću da lakše rade.

**Gradonačelnik Igor Pleše:** U Samoboru postoji model subvencioniranog čuvanja djece kroz grad i roditeljski doprinos (oko 350 eura mjesečno). Ovo je opcija koju možemo razmotriti kada se otvori novi vrtić i riješi smještaj djece.

**Pitanje 11.  
Johan Klarić:** Na delničkom groblju, odnosno parkiralištu uz groblje, nalazi se poligon za autoškolu. Građani su izrazili nezadovoljstvo, a i sam sam imao problem prilikom obilježavanja blagdana. Zanima me planira li Grad izmještanje poligona na primjereniju lokaciju?

**Gradonačelnik Igor Pleše:** Jučer smo o tome razgovarali neformalno s gospođom Pečnik i gospodinom Kneževićem. Slažem se s prijedlogom da se pronađe atraktivna lokacija, npr. u naselju Lučice, ne nužno isključivo u Delnicama. Plan je urediti poligon, uz mogućnost naplate korištenja. Već imamo projekt za proširenje ulice Ograja, preko puta kuće gospodina Jakovca, čime bi se rasteretilo parkiranje kod groblja, osobito u vrijeme pogreba ili misa. Razmatramo više lokacija, uključujući i Lučice.

Predsjednik Gradskog vijeća dao je vijećnicima na glasovanje nastaviti li s pitanjima. Vijeće je jednoglasno pristalo. Sa sjednicom i nastavkom postavljanja vijećničkih pitanja krenulo se u 13:25 sati.

**Pitanje 12.  
Jelena Pavić Mamula:** Prema važećim propisima, zabranjeno je piliti drva na privatnim parcelama u komercijalne svrhe. Provodi li se naplata kazni i kakav je učinak ove mjere?

**Gradonačelnik Igor Pleše:** Građani su nekoliko puta prijavljivali nelegalno piljenje drva. Naša komunalna redarka redovito izlazi na teren, izdaje opomene, a početkom godine izrečene su i kazne. Razmatramo i određivanje lokacije na području Grada Delnica na kojoj bi građani mogli legalno piliti drva, čime bi se uvelo više reda.

**Pitanje 13.  
Boris Lozer:** Kao Zdolanjac osjećam pijetet prema nekadašnjem groblju na Vidmu. Kolega Knežević je ovo ranije spomenuo, no do danas ništa nije poduzeto. Smatram da bi bilo primjereno postaviti prezentacijsku ili informativnu ploču koja bi obilježila i dokumentirala postojanje groblja, jer provizorne oznake nisu trajno ni prikladno rješenje. Možemo li konačno urediti i postaviti odgovarajuću ploču?

**Gradonačelnik Igor Pleše:** Direktor planira projekt postavljanja informativnih tabli s povijesnim fotografijama i opisima lokacija na području Grada Delnica tijekom 2026. godine. Projekt je financijski ne zahtjevan, a vrijedan doprinos turističkoj promociji Gorskog Kotara. Predloženo je osam lokacija, pri čemu je jedna svakako na tom mjestu. Prije izrade tabli, tekst i fotografije bit će dostavljeni meni, a potom vijećnicima radi uvida i sugestija. Projekt će biti dio šire turističke zajednice Gorskog Kotara, tako da postavljanje tabli neće biti ograničeno samo na Grad Delnice.

**Pitanje 14.  
Ivan Piškor:** Razmatra li se ponovno uvođenje naplate parkinga u prvoj zoni, u najužem centru grada? Smatram da bi trebalo napraviti novu procjenu isplativosti, kako bismo ostvarili dodatne gradske prihode i osigurali komunalni red.

**Gradonačelnik Igor Pleše:** Tema je aktualna već godinama, još od mandata gradonačelnika Marijana Pleše. Najviše je izražena tijekom radnih dana i sajmenog dana, kada je situacija s parkiranjem vrlo teška. Do sada smo pokrenuli pojačano kažnjavanje nepropisnog parkiranja, jer je nedopustivo da vozila zauzimaju svaku moguću površinu, uključujući glavni gradski trg.

**Pitanje 15.  
Franjo Jakovac:** Skrećem pažnju na stanje ploče na ulazu u groblje koja je izblijedjela i trebalo bi je obnoviti ili postaviti novu. Breze uz ulaz (forma pendula) su u lošem stanju i ne uklapaju se u prostor. Predlažem da se posade obične, uspravne breze za skladniji izgled.

**Gradonačelnik Igor Pleše:** Stabla prema objektu Energy Pallets mogu potkopati grobove i vjerojatno će ih trebati ukloniti. KTD „Risnjak“ nema dovoljno kapaciteta, pa će biti potrebna pomoć Vatrogasnog društva. Nakon rušenja, posadit će se niža, prikladnija stabla, skladnija s okolišem groblja.

**Pitanje 16.  
Ivana Pečnik Kastner:** U naselju Dedin učestalo se pale gume, automobili i otpadni materijali, posebno noću, što zagađuje zrak. Jesu li nadležne službe uključene i što se poduzima kako bi se spriječile takve pojave?

**Gradonačelnik Igor Pleše:** Poduzeli smo mjere. Prije desetak dana održan je sastanak s predstavnicima Policijske postaje Delnice. Detalji zasad nisu javni, ali policija je zaprimila niz prijava i uskoro će poduzeti korake. Tijekom ljeta redovito su bile prisutne tri policijske patrole, što pokazuje da se red postepeno uspostavlja. Pravila moraju vrijediti za sve i nedopustivo je da pojedinci rade što žele dok se od drugih očekuje poštivanje propisa.

**Pitanje 17.  
Davor Hilak:** Obavještavam o problemu na lokaciji 150 m od Vilinskog Gaja, gdje cijev izlijeva u Kupicu. Postoji sumnja da je više kućanstava spojeno na nju, voda ima neugodan miris i izgled, što je opasno za djecu koja se kupaju nizvodno. Je li problem poznat i je li poduzeto nešto?

**Gradonačelnik Igor Pleše:** Nemam detaljne informacije, ali slučaj treba prijaviti sanitarnoj inspekciji i obavijestiti Grad Delnice. Poduzet ćemo sve u okviru naših ovlasti. Kvaliteta vode u Kupi je u pojedinim dijelovima loša, stoga su hitne mjere potrebne. Sanitarna inspekcija je primarna adresa, a Grad će poduzeti aktivnosti jer je neprihvatljivo da se otpadne vode ulijevaju u rijeku.

**Vijećnik Johan Klarić javio se u službi ispravka netočnog navoda.**

**Johan Klarić:** Cijev služi za oborinske vode, netko je ilegalno spojio fekalne vode.

**Pitanje 18.  
Igor Mance:** U Frankopanskoj ulici, na maloj cestici između Supilove i Frankopanske, pijesak se nanosi na kolnik nakon kiše. Tko će riješiti problem?

**Gradonačelnik Igor Pleše:** Nisam upoznat, ali radi se o maloj površini pored kina. Sanacija će biti uključena u proračun za iduću godinu, a nadležna služba će se pobrinuti za rješavanje.

**Pitanje 19.  
Ivica Knežević:** Delničani su vrlo osjetljivi na groblja i brinu o njima. Na starom groblju, naslijeđenom od Vidma, stanje ulaznog portala kraj spomen kosturnice, sjevernog zida i betonske kape je katastrofalno. Kameni blokovi otpadaju, a ako se ne sanira, mogla bi nastati veća šteta i troškovi. Smatram da bi prioritet trebala biti hitna sanacija kamenog zida.

**Gradonačelnik Igor Pleše:** Nismo zadovoljni radom KTD Risnjak u pojedinim segmentima. Kontaktirat ćemo ih i upozoriti na propuste te sanirati spomenute dijelove. Dugoročno je potrebno razmišljati o upravljanju i poslovanju društva.

**Ivica Knežević:** Drago mi je da ste pokazali empatiju, ali zaposlenici Risnjaka moraju uočiti probleme dok obavljaju svoj posao, ne samo kositi travu i ignorirati oštećenja.

**Pitanje 20.  
Johan Klarić:** Pitanje se odnosi na održavanje poljoprivrednih površina i problem divljači. U manjim naseljima poput Marija Trošt stanovnici sami postavljaju električne pastire i snose sve troškove. Zanima me hoće li se i ova manja naselja uzeti u obzir u planiranju aktivnosti?

**Gradonačelnik Igor Pleše:** Prilikom planiranja aktivnosti vezanih uz održavanje poljoprivrednih površina i problem divljači uvažavat ćemo i manja naselja između Delnica i Broda na Kupi.

Pod točkom 5. vijećnici su postavili ukupno 20 pitanja.

U 13:50 sati postavljena su sva vijećnička pitanja te se prelazi na slijedeću točku dnevnog reda.

**Točka 6.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Statutarnu odluku o izmjenama i dopuni Statuta Grada Delnica.

**Točka 7.**

Uvodno izlaganje imao je gradonačelnik Igor Pleše.

U raspravi su sudjelovali vijećnici Ivica Knežević, gradonačelnik Igor Pleše, pročelnik

Upravnog odjela za financije i projekte, Đulio Jusufi, vijećnice Ivana Pečnik Kastner i Dona Kontić.

Gradsko vijeće sa 7 glasova ZA i 5 glasova PROTIV usvaja Polugodišnji izvještaj o izvršenju proračuna za razdoblje 01.01.-30.06.2025. godine.

**Točka 8.**

Uvodno izlaganje imao je gradonačelnik Igor Pleše.

U raspravi su sudjelovali vijećnica Ivana Pečnik Kastner, gradonačelnik Igor Pleše, pročelnik Upravnog odjela za financije i projekte, Đulio Jusufi i vijećnik Johan Klarić.

Gradsko vijeće sa 7 glasova ZA i 5 glasova SUZDRŽANI usvaja Druge izmjene i dopune Proračuna Grada Delnica za 2025. godinu.

**Točka 9.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA i 5 glasova SUZDRŽANI usvaja Druge izmjene i dopune Programa građenja komunalne infrastrukture u 2025. godini.

**Točka 10.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA i 5 glasova SUZDRŽANI usvaja Druge izmjene i dopune Programa održavanja komunalne infrastrukture u 2025. godini.

**Točka 11.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 7 glasova ZA i 5 glasova SUZDRŽANI usvaja Druge izmjene i dopune Odluke o namjenskom trošenju komunalne naknade u 2025. godini.

**Točka 12.**

Nije bilo uvodnog izlaganja.

U raspravi su sudjelovali vijećnici Davor Hilak i osoba ovlaštena za privremeno obavljanje poslova pročelnika Upravnog odjela za komunalni sustav, imovinu, promet i zaštitu okoliša, Goranka Kajfeš,

Gradsko vijeće sa 7 glasova ZA i 5 glasova SUZDRŽANI usvaja Izmjene i dopune Programa utroška šumskog doprinosa u 2025. godini.

**Točka 13.**

Nije bilo uvodnog izlaganja.

U raspravi je sudjelovao vijećnik Ivica Knežević.

Gradsko vijeće jednoglasno sa 12 glasova ZA usvaja Odluku o izmjenama odluke o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnica.

**Točka 14.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Odluku o izmjeni Odluke o načinu financiranja djelatnosti mjesnih odbora na području Grada Delnica.

**Točka 15.**

Uvodno izlaganje imao je gradonačelnik Igor Pleše.

U raspravi je sudjelovao vijećnik Ivica Knežević.

Gradsko vijeće sa 12 glasova ZA usvaja Odluku o visini koeficijenata za obračun plaće službenika.

**Točka 16.**

Nije bilo uvodnog izlaganja.

U raspravi su sudjelovali savjetnica za lokalnu samoupravu i opće poslove Upravnog odjela za lokalnu samoupravu, društvene djelatnosti i opće poslove, Nikolina Ćuić Muhvić i vijećnik Ivica Knežević.

Gradsko vijeće jednoglasno sa 12 glasova ZA usvaja Odluku o izmjenama Odluke o ustrojstvu i djelokrugu upravnih tijela Grada Delnica.

**Točka 17.**

Uvodno izlaganje imao je gradonačelnik Igor Pleše.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Izmjene i dopune Odluke o stipendijama Grada Delnica.

**Točka 18.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Izmjene i dopune Odluke o načinu i uvjetima sufinanciranja programa predškolskog odgoja kojima osnivač nije Grad Delnice.

**Točka 19.**

Uvodno izlaganje imao je gradonačelnik Igor Pleše.

U raspravi su sudjelovali vijećnice Ivana Pečnik Kastner, Dona Kontić, vijećnik Ivica Knežević, gradonačelnik Igor Pleše, vijećnici Johan Klarić i Davor Hilak.

Gradsko vijeće sa 7 glasova ZA i 5 glasova PROTIV usvaja Izmjene i dopune Odluke o komunalnom doprinosu.

**Točka 20.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Pravilnik o provedbi postupka jednostavne nabave roba, radova i usluga.

**Točka 21.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Odluku o određivanju pravnih osoba od interesa za sustav civilne zaštite Grada Delnica.

**Točka 22.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA usvaja Program poticanja i razvoja poduzetništva na području Grada Delnica u 2025. godini.

**Točka 23.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 12 glasova ZA usvaja Pravilnik o stavljanju izvan snage Pravilnika o ocjenjivanju službenika upravnih tijela Grada Delnica.

**Točka 24.**

Uvodno izlaganje imao je gradonačelnik Igor Pleše.

U raspravi su sudjelovali vijećnik Ivica Knežević, gradonačelnik Igor Pleše i vijećnik Johan Klarić.

Gradsko vijeće prima na znanje Izvještaj o radu Gradonačelnika Grada Delnica za razdoblje 1. do 30. lipnja 2025. godine.

**Točka 25.**

Uvodno izlaganje imao je gradonačelnik Igor Pleše.

U raspravi su sudjelovali vijećnica Ivana Pečnik Kastner i predsjednik Gradskog vijeća Ivan Piškor.

Gradsko vijeće prima na znanje Izvješće o stanju sigurnosti na području Grada Delnica.

Predsjednik konstatira da je ovime dnevni red iscrpljen te zaključuje sjednicu u 15,26 sati.

**Zapisnik napisala tajnica gradonačelnika**  **Predsjednik**

Marija Crnić Grgurić Ivan Piškor

KLASA: 024-03/25-01/07

URBROJ: 2170-6-5-5-25-5

Delnice, 02. listopada 2025. godine